Pauli Vahtera

Elämä ja ura

Vahtera valmistui kauppatieteiden kandidaatiksi 1977 ja suoritti KHT-tilintarkastajatutkinnon 1979.
Vahtera oli Suomen ensimmäinen CISA-tilintarkastaja(Certified Information Systems Auditor) vuonna 1979. Hän aloitti Salon Seudun Tilikeskus Oy:ssä vuonna 1968 ja 1970 systeemisuunnittelijana Keskusosuusliike Hankkijassa Helsingissä.
Vuonna 1974 Vahtera aloitti Helsingin Osakepankissa ja teki pankille uuden kirjanpitojärjestelmän, joka valmistui vuonna 1976. Hän siirtyi tilintarkastustoimistoon, nykyiseen KPMG Oy:öön vuoden 1976 syksyllä. Hän aloitti Suomessa uudessa ammatissa, atk-tilintarkastajana. Laskentatoimen ja atk:n yhdistämisestä oli työtä, koska vuoropuhelu atk-järjestelmien tekijöiden ja kirjanpitäjien välillä oli puutteellista ja lainsäädäntö ja lakien tulkinta vaatimattomalla tasolla. Vuoden 1986 alusta hän siirtyi Tilintarkastajien Oy:n KHT-tilintarkastajaksi ja osakkaaksi. Vuonna 2002 hän siirtyi yrittäjäksi ja on siinä keskittynyt pienten yritysten tilintarkastukseen, verosuunnitteluun ja yritysjärjestelyihin.

Blogit, kirjat, artikkelit ja luennot

Vahteran ensimmäinen julkaistu kirjoitus julkaistiin Kuluttaja-lehdessä, kun hän oli 13-vuotias. Hän on kirjoittanut lukuisiin suomalaisiin lehtiin kuten Helsingin Sanomiin, Kauppalehteen, Lakimiesuutisiin ja Länsi-Savoon. Vahtera kirjoitti Tilintarkastus-Revision-lehteen 1988-1992 kolumneja nimimerkillä WHT-GGR, kunnes siirtyi 1993 Tilisanomat-lehteen, johon hän on kirjoittanut kolumnin lehden jokaiseen numeroon. Kaikki yhteensä 130 kirjoitusta on julkaistu myös verkossa. Aluksi kirjoitukset julkaistiin nimimerkillä Reviisori. Hän kirjoitti yrittäjyydestä myös e-kirjan 2011. Vahtera aloitti Iltalehden blogistina vuonna 2010, jossa hän on kirjoittanut paljon maahanmuuttokriittisiä tekstejä.
Vahteran kirjoituksia on julkaistu myös Britanniassa (Computer Audit Journal 1996), Japanissa (The Center for Financial Industry Information Systemsin julkaisusarja 1994, japaniksi), Kolumbiassa (Contadores-lehti 1994), Saksassa (vuosikirjassa The Taxpayer and the Electronic Age 1999) ja Yhdysvalloissa (EDP Audit, Control and Security 1991). Ulkomailta tullut kiinnostus suomalaiseen taloushallintoon sai Vahteran perustamaan verkkokaupan Effective Accounting Bookstore (1996-2002), joka myi kirjaa ”Internet and EDI in Effective Accounting” 35 maahan.
Hän on kirjoittanut yksin tai työryhmissä 27 kirjaa, joista tärkeimmät ovat Atk-toiminnan sisäinen tarkkailu (Ekonomia-sarja, 1984), Automatisoitu kirjanpito (omakustanne, 1991), Tehokas maksujen hallinta, Tiliote tositteena (Tilintarkastajien Kustannus Oy, 1993), Paperiton kirjanpito (Tilintarkastajien Kustannus Oy, 1998) ja Elämää Hiiden kylässä 1949–1964 (omakustanne, 2006).
Vahtera oli 20 vuoden ajan YLEn ajankohtaisohjelmien toimitusten ulkopuolisena taustatoimittajana muun muassa ohjelmissa A-studio, A-piste, Ajankohtainen kakkonen, A-mok, MOT ja Tervo & Päivärinta. Hän muun muassa selvitti, miten pörssiyhtiö Aspo kaapattiin (MOT, 7.4.1997). Hän käynnisti 2008 vaalirahakohun yhdistelemällä netistä kerättyjä tietoja vaalirahakorruptioon. Ns. lautakasaohjelmassa esitetyt selvitykset tonttien hintojen nostattamisesta ja Nuorisosäätiön rahan käytöstä perustuivat hänen selvityksiinsä (tekijä mainittu ohjelman alkuteksteissä, Elävä arkisto).
Keväällä 2019 Vahtera esitti laskelmansa Suomen maahanmuuton kustannuksista.

Yksityiselämä

Vahtera syntyi ja kasvoi Perttelin Hiiden kylässä. Vahtera harrastaa matkailua ja maratonia.
Vahteran aviopuoliso menehtyi 1999. Avioliitosta on kolme poikaa, joista kaksi on Waardenburgin oireyhtymän takia kuuroja. Pauli Vahtera asuu osa-aikaisena Ristiinassa.